(4)

It-taqsima li ġejja qiegħda tiżdied wara t-taqsima “KONTROLL TAL-KWALITÀ”: “MONITORAĠĠ TAD-DIOSSINA 1. L-operaturi kummerċjali tal-għalf li jqiegħdu fis-suq xaħmijiet, żjut jew prodotti li ġejjin minnhom maħsuba għall-użu fl-għalf, inkluż l-għalf kompost, għandhom janalizzaw dawn il-prodotti f’laboratorji akkreditati għat-total tad-diossina u l-PCBs li jixbhu lid-diossina b’konformità mar-Regolament tal-Kummissjoni (KE) Nru 152/2009 (**). 2. Biex jissupplimentaw is-sistema ta’ HACCP tal-operatur kummerċjali tal-għalf, l-analiżi msemmija f’punt 1. għandhom jitwettqu minn tal-inqas bil-frekwenzi li ġejjin: (a) Il-proċessuri ta’ żjut veġetali mhux irfinuti: (i) għandhom jiġu analizzati 100 % tal-lottijiet ta’ żjut tal-ġewż tal-indi mhux irfinuti. Lott jista’ jkun magħmul minn massimu ta’ 1 000 tunnellata ta’ dawn il-prodotti; (ii) għandhom jiġu analizzati 100 % tal-lottijiet tal-prodotti li ġejjin minn żjut veġetali minbarra l-gliċerol, il-leċitina u l-gomom maħsuba għall-għalf. Lott jista’ jkun magħmul minn massimu ta’ 1 000 tunnellata ta’ dawn il-prodotti; (b) il-produtturi tax-xaħam tal-annimali: analiżi rappreżentattiva waħda għal kull 2 000 tunnellata ta’ xaħam tal-annimali u prodotti li ġejjin minnhom li jagħmlu parti mill-kategorija 3, kif stipulat fl-Artikolu 10 tar-Regolament (KE) Nru 1069/2009 tal-Parlament Ewropew u tal-Kunsill (***); (c) l-operaturi taż-żejt tal-ħut: (i) għandhom jiġu analizzati 100 % tal-lottijiet taż-żejt tal-ħut jekk dan ikun prodott minn — prodotti li ġejjin minn żejt tal-ħut mhux irfinat minbarra ż-żejt tal-ħut irfinat; — setturi tas-sajt bl-ebda storja ta’ monitoraġġ, ta’ oriġini mhux speċifikata jew mill-Baħar Baltiku; — prodotti li ġejjin mill-ħut u magħmula minn stabbilimenti li jimmanifatturaw il-ħut għall-konsum mill-bniedem, liema stabbilimenti mhumiex approvati mill-UE; — stokkafixx jew menhaden; lott jista’ jkun magħmul minn massimu ta’ 1 000 tunnellata ta’ żejt tal-ħut. (ii) għandhom jiġu analizzati 100 % tal-lottijiet ta’ prodotti li jkunu ħerġin u li ġejjin minn żejt tal-ħut mhux irfinat minbarra żejt tal-ħut irfinat. Lott jista’ jkun magħmul minn massimu ta’ 1 000 tunnellata ta’ dawn il-prodotti. (iii) għandha titwettaq analiżi rappreżentattiva għal kull 2 000 tunnellata, fir-rigward taż-żejt tal-ħut mhux imsemmi f’punt (i); (iv) iż-żejt tal-ħut dekontaminat minn trattament uffiċjalment approvat għandu jiġi analizzat skont il-prinċipji tal-HACCP b’konformità mal-Artikolu 6. (d) l-industrija oleokima u biodiżil: (i) għandhom jiġu analizzati 100 % tal-lottijiet li deħlin ta’ żjut tal-ġewż tal-indi u prodotti li ġejjin minn żjut veġetali minbarra l-gliċerol, il-leċitina u l-gomom, xaħmijiet tal-annimali mhux koperti minn (b), żejt tal-ħut mhux kopert minn (c), żjut irkuprati mill-industrija tal-ikel u xaħmijiet imħallta maħsuba għall-għalf. Lott jista’ jkun magħmul minn massimu ta’ 1 000 tunnellata ta’ dawn il-prodotti; (ii) għandhom jiġu analizzati 100 % tal-lottijiet ta’ prodotti li ġejjin mill-ipproċessar tal-prodotti msemmija f’(i) minbarra l-gliċerol, il-leċitina u l-gomom. (e) stabbilimenti li jħalltu x-xaħam: (i) għandhom jiġu analizzati 100 % tal-lottijiet li deħlin ta’ żjut tal-ġewż tal-indi u prodotti li ġejjin minn żjut veġetali minbarra l-gliċerol, il-leċitina u l-gomom, xaħmijiet tal-annimali mhux koperti minn (b), żejt tal-ħut mhux kopert minn (c), żjut irkuprati mill-industrija tal-ikel u xaħmijiet imħallta maħsuba għall-għalf. Lott jista’ jkun magħmul minn massimu ta’ 1 000 tunnellata ta’ dawn il-prodotti; jew (ii) għandhom jiġu analizzati 100 % tal-lottijiet ta’ xaħmijiet imħallta maħsuba għall-għalf. Lott jista’ jkun magħmul minn massimu ta’ 1 000 tunnellata ta’ dawn il-prodotti; L-operatur kummerċjali tal-għalf għandu jiddikjara lill-awtorità kompetenti fil-kuntest tal-istima tar-riskju tiegħu liema alternattiva se jagħżel. (f) il-produtturi tal-għalf kompost għall-annimali li jipproduċu l-ikel minbarra dawk imsemmija fil-punt (e): (i) għandhom jiġu analizzati 100 % tal-lottijiet li deħlin ta’ żjut tal-ġewż tal-indi u prodotti li ġejjin minn żjut veġetali minbarra l-gliċerol, il-leċitina u l-gomom, xaħmijiet tal-annimali mhux koperti minn (b), żejt tal-ħut mhux kopert minn (c), żjut irkuprati mill-industrija tal-ikel u xaħmijiet imħallta maħsuba għall-għalf. Lott jista’ jkun magħmul minn massimu ta’ 1 000 tunnellata ta’ dawn il-prodotti; (ii) għandu jkun hemm teħid ta’ kampjuni b’frekwenza ta’ 1 % tal-lottijiet fir-rigward tal-għalf kompost immanifatturat li jinkludi fih prodotti msemmija f’(i). 3. Jekk ikun jista’ jintwera li konsinna omoġenja hija akbar mid-daqs massimu ta’ lott skont il-punt 2. u li din itteħdilha kampjun b’mod rappreżentattiv, allura r-riżultati tal-analiżi tal-kampjun li ttieħed u ġie ssiġillat b’mod xieraq se jiġi kkunsidrat aċċettabbli. 4. Fejn operatur kummerċjali tal-għalf juri li lott ta’ prodott jew il-komponenti kollha ta’ lott kif imsemmi fil-punt 2., li jkun(u) wasal/waslu għandu jkun(u) diġà ġie/ġew analizzat(i) fi stadju aktar bikri tal-produzzjoni, proċessar jew distribuzzjoni, jew hu(ma) f’konformità mar-rekwiżiti tal-punti 2. (b) jew (c)(iii) l-operatur kummerċjali tal-għalf ma għandux jibqa’ marbut bl-obbligu li janalizza dan il-lott and għandu janalizzah skont il-prinċipji ġenerali tal-HACCP f’konformità mal-Artikolu 6. 5. Kull kunsinna ta’ prodotti kif imsemmi fil-punti 2. (d)(i), (e)(i) u (f)(i) għandha tkun akkumpanjata minn evidenza li dawn il-prodotti jew il-komponenti kollha tagħhom ġew analizzati jew huma konformi mar-rekwiżiti tal-punti 2. (b) jew (c)(iii). 6. Jekk il-lottijiet kollha li deħlin ta’ prodotti msemmija fil-punti 2. (d)(i), (e)(i) u (f)(i) li jaslu għall-proċess ta’ produzzjoni jkunu ġew analizzati skont ir-rekwiżiti ta’ dan ir-Regolament u jekk ikun jista’ jiġi assigurat li l-proċess ta’ produzzjoni, immaniġġar u ħażna ma jżidx il-kontaminazzjoni tad-diossina, l-operatur kummerċjali tal-għalf ma għandux jibqa’ marbut bl-obbligu li janalizza l-prodott finali u għandu janalizzah skont il-prinċipji ġenerali tal-HACCP b’konformità mal-Artikolu 6. 7. Fejn operatur kummerċjali tal-għalf iqabbad laboratorju biex iwettaq analiżi, kif imsemmi fil-punt 1. hu għandu jagħti struzzjonijiet lil-laboratorju biex dan jikkomunika r-riżultati ta’ dik l-analiżi lill-awtorità kompetenti fil-każ li l-limiti tad-diossina stipulati fil-punti 1 u 2 tat-Taqsima V tal-Anness I mad-Direttiva 2002/32/KE jkunu nqabżu. Fejn operatur kummerċjali tal-għalf iqabbad laboratorju li jinsab fi Stat Membru ieħor li huwa differenti minn dak tal-operatur kummerċjali tal-għalf li qiegħed jordna l-analiżi, hu għandu jagħti struzzjonijiet lil-laboratorju biex dan jirrapporta lill-awtorità kompetenti, li min-naħa tagħha għandha tinforma lill-awtorità kompetenti tal-Istat Membru fejn jinsab l-operatur kummerċjali tal-għalf. Jekk l-operaturi kummerċjali tal-għalf iqabbdu laboratorju li jinsab f’pajjiż terz, huma għandhom jinfurmaw b’dan lill-awtorità kompetenti tal-Istat Membru fejn jinsabu. Għandha tiġi pprovduta evidenza li l-laboratorju jwettaq l-analiżi b’konformità mar-Regolament (KE) Nru 152/2009. 8. Ir-rekwiżiti għall-ittestjar tad-diossina għandhom jiġu riveduti mis-16 ta' Marzu 2014. (**) ĠU L 54, 26.2.2009, p. 1." (***) ĠU L 300, 14.11.2009, p. 1.”"